Politiet søger vidner til et røveri, der fandt sted natten til tirsdag. Tre unge mænd passede en 23-årig op, da han var på vej i en tunnel under Viborgvej i Tilst.

En 23-årig mand ringede natten til tirsdag til politiet og fortalte, at han var blevet udsat for et røveri i en tunnel under Viborgvej ved Tilst Parkvej. Klokken var 2.20, og den 23-årige havde netop hævet en del kontanter i en automat i nærheden, da han gik igennem tunnelen. Ifølge den 23-åriges forklaring henvendte tre unge mænd sig pludseligt til ham. Det oplyser Østjyllands Politi i deres døgnrapport.

Den ene havde et træbat i hånden, mens den anden havde en form for stav. Den ene af mændene slog den 23-årige på benet, og de råbte, at han skulle give dem pengene. Ifølge den 23-årige afleverede han pengene, hvorefter mændene løb fra stedet.

Østjyllands Politi hører meget gerne fra vidner, som har set overfaldet, eller som har set de tre unge mænd i området natten til tirsdag. Oplysninger kan gives via tlf. 114.

Gerningsmændene beskrives som:

A:

• Mellemøstlig af udseende, lys hud

• Ca. 18-20 år

• Ca. 170-175 cm

• Kort, sort hår – armycut frisure

• Talte dansk med accent

• Iført en blå kort tynd dynejakke med tværgående syninger, mørke bukser og hvide sko – muligvis Nike Shocks

• Havde rund træstok/ rundboldbat i hånden

B:

• Mellemøstlig af udseende, lys hud

• Ca. 18-20 år

• Ca. 170-175 cm

• Kort, rødt, kraftigt hår

• Talte dansk med accent

• Iført grøn kort bomberjakke, mørke bukser, hvide Nike Shocks

• Havde stav i hånden

C:

• Mellemøstlig af udseende, lys hud

• Ca. 18-20 år

• Ca. 170-175 cm

• Kort, lyst hår – virkede afbleget

• Talte dansk med accent

• Iført sort joggingsæt med hætte og hvide sko